Baineann saothar Noone lena stát féin, Victoria, an ceantar is deireanaí inar chuir na coilínigh Eorpacha fúthu in oirthear na hAstráile. Níor cuireadh tús le lonnaíocht bhuan Eorpach ann go dtí 1835, beagnach caoga bliain tar éis céad teacht i dtír an chine ghil. Luíonn sé le céill go raibh an teanga beo beathach freisin sna ceantair eile ina raibh na luathchoilínigh lonnaithe. Táthar ag súil go mór go ndéanfaidh lucht staire iontu an saghas taighde is a rinne Noone in Victoria. Bíonn gliomach thall is abhus. Tháinig an Dr. Jill Blee, Balarat, ar lámhscríbhinn i láimh fear de shinsear an cheoltóra cháiliúil, Seán Ó Riada, roinnt bheag blianta ó shin. Bhí sí i seilbh Tom Reidy, feirmeoir.